
<Commission>{EMPL}Комисия по заетост и социални въпроси</Commission>
Председателят

<Date>{08/09/2025}8.9.2025</Date>
Г-н Йохан Ван Овертвелд
Председател
Комисия по бюджети
БРЮКСЕЛ
Относно:	<Titre>Становище относно мобилизирането на средства от Европейския фонд за приспособяване към глобализацията за съкратени работници във връзка със заявление от Германия – EGF/2025/002 DE/Goodyear 2</Titre> <DocRef>(2025/0245(BUD))</DocRef>
Уважаеми господин Председател,
В рамките на горепосочената процедура на комисията по заетост и социални въпроси беше възложено да представи становище на Вашата комисия. На своето заседание от 2 септември 2025 г. тя реши да представи това становище под формата на писмо. 
Комисията по заетост и социални въпроси разгледа този въпрос на своето заседание от 8 септември 2025 г. На същото заседание тя реши да представи на водещата комисия по бюджети становището, изложено по-долу.
С уважение,
Ли Андерсон


СТАНОВИЩЕ
А.	като има предвид, че на 10 март 2025 г. Германия подаде заявление за мобилизиране на средства от Европейския фонд за приспособяване към глобализацията за съкратени работници (ЕФПГ) в съответствие с член 8, параграф 1 от Регламент (ЕС) 2021/691 (Регламента за ЕФПГ) вследствие на съкращения в предприятието Goodyear (Goodyear Germany GmbH) в Германия; като има предвид, че предприятието осъществяваше дейност в икономическия сектор от разделение 22 по NACE Rev. 2 („Производство на изделия от каучук и пластмаси“); като има предвид, че съкращенията са в регионите на ниво 2 по NUTS Касел (DE73) и Дармщат (DE71) и касаят работни места в производствените обекти на Goodyear във Фулда и Ханау; 
Б.	като има предвид, че Германия подаде заявлението в съответствие с критериите за намеса по член 4, параграф 2, буква а) от Регламент (ЕС) 2021/691, съгласно който следва да е налице прекратяване на дейността на най-малко 200 съкратени работници за референтен период от четири месеца (в случая от 1 септември 2024 г. до 1 януари 2025 г.) в дадено предприятие в държава членка, включително когато това прекратяване на дейността се случва при негови доставчици и производители надолу по веригата и/или самостоятелно заети лица; като има предвид, че след оценка на заявлението Комисията заключи в съответствие с всички приложими разпоредби на Регламента за ЕФПГ, че условията за предоставяне на финансов принос от ЕФПГ са изпълнени;
В.	като има предвид, че заявлението се отнася до 1 171 съкратени работници, чиято дейност е била прекратена; 
Г.	като има предвид, че на 26 август 2025 г. Комисията представи на Парламента и Съвета предложение за решение за мобилизирането на средства от ЕФПГ в полза на Германия в подкрепа на реинтеграцията на пазара на труда на 915 бенефициери от целевата група; 
Д.	като има предвид, че събитията, довели до тези съкращения, са затварянето на един от производствените обекти на Goodyear в Германия и частичното затваряне на друг производствен обект вследствие на глобализацията; като има предвид, че предприятието Goodyear Tire & Rubber Company е сред водещите производители на гуми в света, като седалището му в Германия се намира в Ханау; като има предвид, че в края на 2017 г. Goodyear е трябвало да затвори производствения си обект във Филипсбург, във връзка с което беше подадено заявление по ЕФПГ EGF/2017/008 DE/Goodyear; като има предвид, че като част от по-нататъшния процес на преструктуриране настоящото заявление се подава след закриването на производствения обект във Фулда и частичното затваряне на производствените съоръжения в Ханау; като има предвид, че другите заводи в Германия се намират във Фюрстенвалде, Витлих и Риза; като има предвид, че бързият спад в търсенето в сектора на автомобилните гуми, съчетан със силния натиск от страна на евтиния внос от Азия и продължаващото увеличение на разходите (за енергия, заплати), е довел до структурен свръхкапацитет, особено в Германия; като има предвид, че поради това през юни 2024 г. Goodyear е решило да спре производството в обекта Фулда, което е довело до неговото закриване, и да намали персонала в други обекти, по-специално в Ханау;
Е.	като има предвид, че Комисията подчерта, че намирането на нова заетост ще представлява значително предизвикателство за повечето работници в Goodyear и ще изисква значителни действия, като в много случаи квалификациите на работниците са остарели и класическите профили на уменията, свързани с обработката на каучук, на тези работници до голяма степен не съответстват на нуждите от заетост в съответните региони;
З.	като има предвид, че Германия посочи, че на 24 юни 2024 г. е сключено споразумение за работа между работодателя и работническия съвет за създаване на преходно дружество; като има предвид, че според германските органи не съществува задължение за извършващото съкращенията предприятие да създаде или да предостави принос за създаването на преходно дружество; като има предвид, че без участието на извършващото съкращенията предприятие преходното дружество не би било учредено; като има предвид обаче, че ако извършващото съкращенията предприятие предложи да участва и ако социалните партньори се споразумеят за създаването на преходно дружество, германското социално право определя правната уредба за това; като има предвид, че влизането в тези преходни дружества се извършва на няколко вълни въз основа на тристранните споразумения, подписани между Goodyear Germany GmbH, служителите и PMB International GmbH – доставчикът на услуги, избран за управител на преходното дружество; 
И.	като има предвид, че в съответствие с предвиденото в член 8 от Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021 – 2027, изменен с Регламент (ЕС, Евратом) 2024/765 на Съвета от 29 февруари 2024 г., ЕФПГ не надхвърля максимален годишен размер от 30 милиона евро (по цени от 2018 г.);
предвид гореизложеното комисията по заетост и социални въпроси приканва водещата комисия по бюджети да включи в предложението за резолюция, което ще приеме, следните предложения:
1.	припомня, че целта на ЕФПГ е да се демонстрира солидарност с бенефициерите и да им се предостави подкрепа; счита, че финансирането от ЕФПГ следва да бъде насочено главно към активни мерки на политиката на пазара на труда и персонализирани услуги, целящи бързото реинтегриране на бенефициерите на достойни и устойчиви работни места във или извън първоначалния им сектор на дейност; подчертава значението на подготовката и оказването на подкрепа на работниците за спешно необходимия екологичен и цифров преход на европейската икономика и европейското общество; във връзка с това изтъква отново важната роля, която Съюзът играе, включително чрез ЕФПГ, като допринася за финансирането на необходимите квалификации за справедливия преход в съответствие с Европейския зелен пакт; 
2.	изразява съгласие с Комисията, че условията по член 4, параграф 2, буква а) от Регламента за ЕФПГ са изпълнени и че Германия има право на финансиране в размер на 3 085 166 EUR съгласно посочения регламент, което съставлява 60% от общите разходи в размер на 5 141 944 EUR, като те включват разходи за персонализирани услуги в размер на 4 936 274 EUR и разходи за дейности по подготовка, управление, информация и публичност, контрол и докладване в размер на 205 670 EUR;
3.	отбелязва, че нискоквалифицираните и по-възрастните работници имат много по-малко възможности да се реинтегрират на пазара на труда в региона и че съкращенията в Goodyear са засегнали най-тежко тези уязвими групи; припомня профила на съкратените работници – повече от двама на всеки петима съкратени работници е на възраст над 50 години, а повече от половината имат средно или по-ниско образование и остарели умения, и счита, че наред с низходящата тенденция по отношение на свободните работни места и географското им разпределение работниците ще се нуждаят от допълнителна съобразена с нуждите подкрепа, по-специално целенасочена помощ за повишаване на квалификацията и преквалификация, за да им се помогне да успеят в прехода към заетост;
4.	отбелязва, че към 20 февруари 2025 г. са сключени общо 915 тристранни договора между Goodyear, служителите и PMB International GmbH – доставчикът на услуги, избран за управител на преходното дружество, от които 781 за Фулда и 134 за Ханау; приветства индикацията, че се очаква този брой да нарасне с подписването на повече споразумения;
3.	отбелязва факта, че Германия е предоставила всички необходими гаранции, че принципите на равно третиране и недискриминация ще бъдат спазвани при достъпа до предложените мерки и тяхното изпълнение, че са спазени изискванията, определени в националното законодателство и в законодателството на ЕС относно колективните съкращения, че Goodyear Germany GmbH, което е продължило дейността си след съкращенията, е спазило правните си задължения и е предприело съответните действия във връзка с работниците си, че няма да бъде допуснато двойно финансиране и че финансирането от ЕФПГ ще бъде съобразено с процедурните и материалноправните разпоредби на Съюза относно държавната помощ;
5.	подчертава, че Германия потвърди, че мерките, за които се предоставя финансиране от ЕФПГ, няма да получат финансови средства по линия на други финансови инструменти на Съюза;
6.	отбелязва, че персонализираните услуги, които се предвижда да бъдат предоставени на работниците, включват следните действия: а) мерки за повишаване на уменията, б) консултации с насоки и мерки за професионално ориентиране / активизиране, в) консултантски услуги за започване на предприемаческа дейност, г) безвъзмездни средства за започване на предприемаческа дейност, д) помощ при търсене на работа, е) стимули за повишаване на квалификацията, ж) допълнителни стимули (т.е. бонус за постъпване на работа за периода на дейността на преходното дружество и др.), з) помощ за обучение; приветства факта, че ще се предлагат обучения за придобиване на основни цифрови умения (Digitale Grundqualifizierung) на база индивидуални предишни познания; подчертава, че предвид възрастта и образователния профил на бенефициерите от целевата група, специфичните потребности на тези групи следва да бъдат взети предвид при предоставянето на персонализирани услуги; 
7.	подчертава по-специално значението на член 7, параграф 2 от Регламента за ЕФПГ, който изисква съгласуваният пакет да предвижда перспективите на пазара на труда и необходимите умения, които са съвместими с прехода към устойчива икономика с ефективно използване на ресурсите и със специален акцент върху разпространението на уменията, необходими в цифровата индустриална епоха; приветства факта, че обучението в областта на ИКТ в рамките на пакета и допълнителната подкрепа, предвидена в услугите по пренасочване, включват такива умения, и по-специално оценка на цифровите умения и възможност работниците да заемат лаптоп, да бъдат обучени как да го използват и да получат отговори на своите въпроси, свързани с цифровите технологии;
8.	припомня възможността за специални мерки с ограничен срок на прилагане в рамките на съгласувания пакет, включително, наред с другото, за изплащане на помощи за отглеждане на дете, както е предвидено в член 7, параграф 2, буква б) от Регламента за ЕФПГ, за да се улесни участието на търсещите работа в предложените дейности.

